
A Z GENERÁCIÓ ÉS A PROMÓCIÓ MEGÉLÉSE – ELVÁRÁS A JUTALMAZÁS?

Napjaink fogyasztói társadalmában az értékesítés valóban művészet. A vásárlók kegyeit megnyerni nem könnyű feladat.
Dolgozatom fókuszában a fiatal fogyasztók, – a Z generáció – promóciókkal szembeni attitűdje áll. A mai tizenévesek generációja különbözik elődeikétől. Az információs korban nevelkedett tinédzserek gyakran koruknál érettebbek, otthonosan mozognak a számítástechnika világában. Teljes jogú fogyasztók, akik kritikusak a hagyományos, ATL-re koncentrált reklámokkal szemben, de nyitottak minden újra.
Munkám célja, hogy bemutassam a generációs marketing és a fogyasztói magatartás trendjeinek stílusjegyeit, valamint a népszerű promóciós eszközök és a Z generáció jellemzőit. Kutatásom során készítettem három fókuszcsoportos vitát kilencedik, illetve tízedik évfolyamos gimnazista diákok részvételével. A viták célja az volt, hogy személyesen ismerhessem meg a tizenévesek véleményét a promóciókról. A kutatás második részében készítettem egy kérdőívet, amelyet 239 pécsi középiskolás, gimnazista töltött ki. A kérdőív segítségével klasztercsoportokat készítettem, a promóciós attitűdök különbözőségét szemléltetve.
Hipotéziseim nem mindegyike igazolódott a kutatás során. A Z generációról általánosan nem állítható, hogy keresi, és elvárja a jutalmazást vásárlásai alkalmával, de egy csoportjukra – főként a lányokra – igaz, hogy kifejezetten keresik a jó ajánlatokat, lehetőségeket.



